14 Matlotlo a motho a ka nnang le one mo lefatsheng, ga se madi fela. Ka tsela nngwe, seo se ka akaretsa dingwe tsa dilo tse Solomone a neng a kwala ka tsone gore ke go atlega mo matlhong a batho—maemo a a kwa godimo, botumo le tlhotlheletso. Jesu o ne a bua se se tshwanang le se Solomone a neng a bua ka sone mo bukeng ya Moreri—dikhumo tsa lefatshe ga di nnele ruri. Jaaka o ka tswa o setse o bone mo lefatsheng, khumo segwagwa e a pharuma. Porofesa F. Dale Bruner o ne a kwala jaana malebana le dikhumo tseno: “Go a itsege gore go tuma ga go nnele ruri. Motho yo o tumileng gompieno o tla bo a sa itsewe mo nakong e e tlang. Motho yo o dirang madi a mantsi monongwaga a ka mo latlhegela otlhe mo ngwageng o o latelang . . . [Jesu] o rata batho. O ba kgothaletsa go tila go swabisiwa mo go ka bakwang ke go batla kgalalelo e e nyelelang. Ga e nnele ruri. Jesu ga a batle gore barutwa [ba gagwe] ba swabe nko go feta molomo. ‘Letsatsi le letsatsi lefatshe le tlhanogela motho yo o neng a atlegile.’” Le fa bontsi jwa batho bo ka dumalana le mafoko ao, ke ba le kae ba ba letlang gore boammaaruri jwa one bo fetole tsela e ba lebang botshelo ka yone? A wena o tla dira jalo?